**Σοφία Αυγητίδου\***

***Παιδεία και κοινωνία: μέτρα για πρόοδο και ευημερία***

[…]

Είναι ελλιπές να συζητάμε για τα ζητήματα της παιδείας, χωρίς να εξηγούμε ποια κοινωνία θέλουμε και επιδιώκουμε και χωρίς να έχουμε ένα σαφές σχέδιο για τους τρόπους διασφάλισης της ευημερίας της. Η συμμετοχή των παιδιών και των νέων σε όλες τις βαθμίδες της εκπαίδευσης έχει κατοχυρωθεί ως θεμελιώδες δικαίωμα, όχι μόνο σε ατομικό επίπεδο, αλλά και σε συλλογικό, καθώς η εκπαίδευση μπορεί να συμβάλλει ουσιωδώς στην κοινωνική μεταρρύθμιση και στις αναπτυξιακές προοπτικές της χώρας. Μεταρρύθμιση η οποία είναι επιτακτική, καθώς έχουμε βιώσει με ιδιαίτερη ένταση τα τελευταία χρόνια πολλαπλές κρίσεις, την απαξίωση της ανθρώπινης ζωής, τη διαφθορά και την αύξηση της ψαλίδας στις κοινωνικές ανισότητες.

 Η εκπαίδευση μπορεί  να αποτελέσει ένα αντι-παράδειγμα, μια βιωμένη πρόταση για την κοινωνία που θέλουμε. Ο επανακαθορισμός της εκπαίδευσης μπορεί να έχει δύο συμπληρωματικά μεταξύ τους προτάγματα[[1]](#footnote-1). Πρώτον, την παροχή εργαλείων και βιωμάτων που αντιπαρατίθενται σε ένα σύστημα οργάνωσης της κοινωνίας που παράγει ανισότητες και αδικίες. Δεύτερον, τη δημιουργία μιας ριζοσπαστικής εναλλακτικής πρότασης για τον  κόσμο στον οποίο θέλουμε να ζήσουμε, στηρίζοντας μια εκπαίδευση για την ισότητα και την αλληλεγγύη μεταξύ των ανθρώπων, την ειρηνική συνύπαρξη, τη βιώσιμη ανάπτυξη και την κοινωνική δικαιοσύνη.

 Εκπαιδευτικές πρακτικές που ενδεικτικά εξυπηρετούν τα δύο αυτά προτάγματα είναι η διδασκαλία της κριτικής και δημιουργικής σκέψης, η δημιουργία πλαισίων διαλόγου και βιωμάτων, που ενισχύουν τις δημοκρατικές διαδικασίες λήψης αποφάσεων από εκπαιδευτικούς και παιδιά στο σχολείο και υποστηρίζουν το βίωμα μιας κοινότητας που μπορεί να ζει αρμονικά και να λύνει ειρηνικά τις συγκρούσεις, να εντοπίζει αδικίες και να αμφισβητεί στερεότυπα, να οργανώνεται συλλογικά και να διεκδικεί τις προϋποθέσεις και τους όρους ευημερίας της.

 Ακριβώς επειδή αντιλαμβανόμαστε διαφορετικά την κοινωνία που έχουμε ανάγκη και τον προσανατολισμό της εκπαίδευσης που εξυπηρετεί την πραγμάτωσή της, αναλύουμε και  διαφορετικά το γιατί υπάρχουν ζητήματα στον τρόπο ανταπόκρισης και συμβολής της εκπαίδευσης στις σύγχρονες κοινωνικές αναγκαιότητες. Τα τελευταία χρόνια, οι λόγοι που εξηγούν τα όποια ζητήματα στην εκπαίδευση έχουν εστιάσει στην ατομική ευθύνη των συμμετεχόντων σε αυτήν. Είναι οι εκπαιδευτικοί που δεν τα καταφέρνουν και γι’ αυτό είναι σημαντικό να αξιολογηθεί η επάρκειά τους· είναι οι μαθητές και οι μαθήτριες, οι νέοι και οι νέες που δεν προσπαθούν αρκετά ή έχουν ελλείμματα ή αδιαφορούν για την επίδοσή τους· είναι οι γονείς που δεν ανατρέφουν τα παιδιά τους σωστά και δεν επιμελούνται επαρκώς τη συνεπή και επιτυχή φοίτησή τους.

 Ο αντίλογος στην εξήγηση αυτή είναι ότι τα δομικά στοιχεία της εκπαίδευσης, ο τρόπος οργάνωσης του εκπαιδευτικού συστήματος, η χρηματοδότηση, ο σχολικός χώρος και χρόνος, το περιεχόμενο και η εκπαιδευτική διαδικασία αναπαράγουν τις κοινωνικές ανισότητες και δεν υποστηρίζουν την ουσιαστική εκπαίδευση των παιδιών για την κοινωνία που θέλουμε και έχουμε ανάγκη. […]

\*Η κ. Σοφία Αυγητίδου είναι Καθηγήτρια ΑΠΘ

πηγή [11.6.2023]: <https://tvxs.gr/news/egrapsan-eipan/paideia-kai-koinonia-metra-gia-proodo-kai-eyimeria?fbclid=IwAR1q5PGxbqcbvRlZsax4oQTxSHgnnKhxX96IFCwSmmfzxfFQJmgtOvFtSHQ> [διασκευή]

**ΘΕΜΑ Α**

Να αποδώσετε σύντομα σε 50-60 λέξεις το περιεχόμενο των παραγράφων 2+3 του κειμένου [μ. 20]

**ΘΕΜΑ Β1**

Να γράψετε το γράμμα καθεμιάς από τις παρακάτω προτάσεις και δίπλα τη λέξη ΣΩΣΤΟ ή ΛΑΘΟΣ ανάλογα με το αν το περιεχόμενό της ανταποκρίνεται ή όχι στο κείμενο (δεν χρειάζεται να τεκμηριώσετε την απάντησή σας) [μ. 15]

Στο παραπάνω κείμενο η συγγραφέας υποστηρίζει ότι:

1. η εκπαίδευση μπορεί να συμβάλλει εν μέρει και δευτερευόντως στην κοινωνική μεταρρύθμιση και στις αναπτυξιακές προοπτικές της χώρας
2. τα τελευταία χρόνια έχουμε βιώσει με ιδιαίτερη ένταση πολλαπλές κρίσεις, όπως την καραντίνα λόγω του κορονοϊού
3. Σήμερα η κοινωνία είναι οργανωμένη σε ένα τέτοιο σύστημα που παράγει ανισότητες και αδικίες
4. Μία από τις πρακτικές που εξυπηρετεί τα βασικά προτάγματα της εκπαίδευσης είναι η διδασκαλία της κριτικής σκέψης
5. Ένα από τα προβλήματα που έχει το σημερινό εκπαιδευτικό σύστημα είναι η απουσία αξιολόγησης των εκπαιδευτικών

**ΘΕΜΑ Β2**

Ποιος είναι ο βαθμός βεβαιότητας της συγγραφέως στις 2 πρώτες παραγράφους; Να τεκμηριώσετε την απάντησή σας [μ. 10]

**ΘΕΜΑ Β3**

**α.** Να εντοπίσετε το επαναλαμβανόμενο σημείο στίξης στην 4η παράγραφο («*Ακριβώς επειδή αντιλαμβανόμαστε … επιτυχή φοίτησή τους*») και να σχολιάσετε τη λειτουργία του [μ. 5]

**β.** Ποια μορφή έχει ο τίτλος του κειμένου[μ. 2] και ποιος είναι ο επικοινωνιακός του ρόλος; [μ. 3]

1. ένα γεγονός ή μια ιδέα που προτάσσεται χρονικά ή αξιολογικά [↑](#footnote-ref-1)